钦定古今图书集成/明伦汇编/官常典/第109卷 > 元
## 钦定古今图书集成/明伦汇编/官常典/第109卷 > 元

### 世祖至元十三年封宋主显为瀛国公

按《宋史瀛国公本纪》：德祐二年春正月“辛未，遣监察
御史刘岊奉表称臣上大元皇帝尊号曰仁明神武
皇帝。甲申，大元兵至皋亭山，遣监察御史杨应奎上
传国玺，降其表曰：‘宋国主臣显谨百拜奉表，言臣眇
然幼冲，遭家多难，权奸似道，背盟误国至勤。兴师问
罪，臣非不能迁避以求苟全，今天命有归，臣将焉往。
谨奉太皇太后命，削去帝号，以两浙、福建、江东西、湖
南、二广、两淮、四川见存州郡悉上圣朝，为宗社生灵
祈哀请命。伏望圣慈垂念，不忍臣三百馀年宗社遽
至陨绝，曲赐存全，则赵氏子孙世世有赖，不敢弭亡’。”
二月辛丑，率百官拜表祥曦殿，诏谕郡县使降。大元
使者入临安府，封府库，收史馆、礼寺图书及百司符
印告敕，罢官府及侍卫军。壬寅，犹遣贾馀庆、吴坚、谢
堂、刘岊、家铉翁充祈请使。是日，大元军军钱塘江沙
上，潮三日不至。三月丁丑，入朝。五月丙申，朝于上都。
降封开府仪同三司、瀛国公。

按《元史世祖本纪》：至元十三年“春正月癸酉，宋相陈
宜中遣军器监刘庭瑞赍宋主称藩表诣军前禀议。
乙亥，宋复遣监察御史刘岊赍宋主称藩表至军前，
为宗社生灵请命。甲申，军次高亭山，宋主遣其保康
军承宣使尹甫、和州防御使吉甫等赍传国玉玺及
降表诣军前，其辞曰：‘大宋国主显谨百拜奉表于大’”
元仁明神武皇帝陛下：“臣昨尝遣侍郎柳岳、正言洪
雷震捧表驰诣阙庭，敬伸卑悃，伏计已彻圣听。臣眇
焉幼冲，遭家多难，权奸似道，背盟误国，臣不及知。至
于兴师问罪，宗社阽危，生灵可念。臣与太皇日夕忧
惧，非不欲迁辟以求两全，实以百万生民之命，寄臣
之身。今天命有归，臣将焉往？惟是世传之镇宝，不敢
爱惜，谨奉太皇命戒，痛自贬损，削帝号以两浙、福建、
江东西、湖南北、二广、四川见在州郡。谨悉奉上圣朝，
为宗社生灵祈哀请命。欲望圣慈垂哀，祖母太后耄
及，卧病数载，臣茕茕在疚，情有足矜，不忍臣祖宗三
百年宗社，遽至殒绝，曲赐裁处，特与存全大元皇帝
再生之德，则赵氏子孙世世有赖，不敢弭忘。臣无任
感天望圣，激切屏营之至。”伯颜既受降表、玉玺，复遣
囊加带以赵尹甫、贾馀庆等还临安，召宰相出议降
事。乙酉，师次临安北十五里，遣宣抚程鹏飞、计议孙
鼎亨、囊加带、洪君祥入宫安谕太皇谢氏、宋主祖母
谢氏，遣其丞相吴坚、文天祥、枢密谢堂、安抚贾馀庆、
中贵邓惟善来见伯颜于明因寺，伯颜以其降表不
称臣，仍书宋号。遣程鹏飞、洪君祥偕来使贾馀庆复
往易之。己丑，军次湖州巿，遣千户囊加带、省掾王祐
赍传国玉玺赴阙。辛卯，张弘范、孟祺、程鹏飞赍所易
宋主称臣降表至军前。二月己亥，克临江军。庚子，宋
主显率文武百僚诣祥曦殿，望阙上表，乞“为藩辅。”遣
右丞相兼枢密使贾馀庆，枢密使谢堂，端明殿学士
签枢密院事家铉翁，端明殿学士同签枢密院事刘
岊奉表以闻。宋主祖母太皇太后亦奉表及笺。宋主
显遣其右丞相贾馀庆等充祈请使，诣阙请命，右丞
相命吴坚、文天祥同行。行中书省右丞相伯颜等，以
宋主显举国内附，具表称贺。庚申，召伯颜偕宋君臣
入朝。三月乙亥，伯颜等发临安。丁丑，阿塔海、阿剌罕、
董文炳诣宋主宫，趣宋主显同太后入觐。郎中孟祺
奉诏宣读，至“免系颈牵羊”之语。太后全氏闻之，泣谓
宋主显曰：“荷天子圣慈活汝，当望阙拜谢。”宋主显拜
毕，子母皆肩舆出宫，唯太皇太后谢氏以疾留。庚辰，
《囊加带》以宋玉玺来上。夏，五月，乙未朔，伯颜以宋主显至上都。制授显开府仪同三司、检校大司徒，封瀛
国公。